정조 8년
甲辰十一月初八日午時。上御誠正閣。晝講入侍時。同知事鄭昌順。特進官吳大益。參贊官洪仁浩。侍讀官李鼎運。檢討官尹序東。假注書尹羽烈。記事官車亨衢金鳳顯。持平尹載命。西春君燁。武臣李運慶。以次進伏訖。上曰。曾見館志。重講冊子。元無前受音親讀之例矣。予於孟子書。已經四次溫習。此後則只讀新受音。而自止限數十行。俾無多費時月之歎。可也。鼎運曰。館志果有已例。此後謹當遵行矣。鼎運進讀。自孟子曰天下有道。止逝不以濯。上讀新受音訖。命陳文義。鼎運曰。師文王三字。實爲後辟柯則之道。孟子所謂大國五年。小國七年。爲政於天下者。是的然之理也。觀於湯七十而興。文王以百里而興。可知已。時君世主。以爲迂遠難行。不行仁心仁政。務爲富國强兵。雖以秦楚之富。終至於滅亡而後已。我朝自列聖以來。事大交隣之道。靡所不至。與太王事獯鬻之義同符矣。我東雖小。地方千里。殿下若懋實心行實政。動法文王純亦不已之德。則何有乎南北之憂也。伏望留神焉。上曰。好矣。下番亦陳文義。可也。序東曰。上番旣以師文王三字。仰陳文義矣。文王之發政施仁。必先斯四者。卽生民之最窮者也。發政而先施仁於四者。文王體天愛物之德。可以想矣。顧今荐歉之餘。幸値豐登之時。似若無一民捐瘠之歎。而當此窮冬嚴沍之時。蔀屋之下。必有窮獨困苦之類矣。子惠之政。實仁政之本也。伏願聖上。益加軫念焉。上曰。好矣。經筵官以下各陳文義。可也。昌順曰。如恥之。莫如師文王。旣知其恥。宜思自强。皮幣之事。聖王所不免。事大之儀。今方講究。而肅廟曾有江東。豈無寸刃之敎。春秋之義。非不忘。而修攘之責。漸歸玩揭。雖於日用政令之間。每存自强之義。此所以古有內修外攘。如直內方外之喩也。益加留意於鄒聖師文之訓。是臣所望。上曰。日寒如此。且欲詢問北關事於諸臣。經筵則先退。知事姑留。可也。大益等以次退出訖。上曰。臺臣則退出。臺廳傳啓。可也。載命退出。上曰。來待諸臣入侍。賤臣承命。與領議政徐命善。左議政洪樂性。前北伯李命植徐有寧。備局有司堂上徐有隣沈頤之。監賑使李在學偕入進伏。命善曰。昨今雪寒。挽近所無。聖體。若何。上曰。一樣矣。命善曰。王大妣殿氣候。若何。上曰。一樣矣。命善曰。惠慶宮氣候。若何。上曰。一樣矣。上曰。兵判及曾經北兵使入侍。亨衢承命出。與李在簡李柱國李敬懋偕入進伏。命善曰。昨伏見完營狀啓。罪人趙嵎有逃走之擧矣。嵎之負犯罪名。何等關係。而敢有此力抗王法。恣行跳踉之計。究厥罪狀。萬戮猶輕。臣等欲於伊日。請對論奏。而纔以揆衡事。請對設鞫。今又有此擧。則恐或爲聽聞之騷擾。且有今日登筵之便。故今始仰達矣。大抵近年以來。懲討不嚴。紀綱不立。甚至於在謫之凶孽。無難逃脫。此不嚴勘。則將不知何樣駭機。起於何處。臣意則趙嵎亟施亡命之律。然後少可以戢逆徒而存國法矣。樂性曰。嵎之本來罪犯外。復有此亡命之罪。斯速正法。斷不可已也。命善曰。近年以來。亂逆層生。倫綱將斁。義理漸晦。此莫非如臣不忠輩。忝居大官。不能效沐浴之請故耳。揆衡之獄。殿下雖欲諉以虛謊。付之勿問。然凶言逆節。綻露無餘。窩窟根柢。未及窮覈。而兩囚之經斃。已極輿憤。東彬之酌配。尤是失刑。鞫獄事體。何等嚴重。而畢境處分太近寬假。如是之故。謫居凶徒。生心逃走。此槪眼無國法。少不懲畏故也。東彬事則執法之論。將期得情。惟願快賜允從。而趙嵎則只令本道刑配。萬萬失中。但以渠亡命之罪論之。正刑之外。更無他議矣。命植等曰。臣等職忝獄官。未能爭執於處分。不免奉承之歸。溺職之失。方切自訟。而東彬酌處之命。不但乖獄體拂輿情而已。伏乞亟加三思。快賜兪音焉。上曰。趙嵎元是失其常性之人云。今此逃走之擧。亦渠失性之故也。本道刑配。足懲其罪。何必以亡命之律論也。且在謫亡命。似不過比本律加三等而已。然則等是還配。令本道擧行。何妨之有。命善等曰。設令嵎。眞是失性之漢。而旣犯亡命之罪。則不可以失性之故。有所曲貸。且於先朝。尹光新以亡命之罪。終至抵辟。光新則本罪不過因臺言拿推。而亡命之故。不免於死。況嵎則本來罪犯。固已難貰。卽今擧措。殆有浮於光新之亡命者乎。嵎若不死。則國法無所施。而亂賊無所懲矣。上曰。尹光新則其時杖斃。而似不正刑矣。若以趙嵎。比之光新則無乃差有間乎。且予有一諭於卿等者矣。目今懲討之義。便成文具。義理之晦。莫可收拾。甚至有揆明輩獄事矣。此豈鄕曲愚迷輩所可自做者乎。論其跡則雖似虛謊。究其歸則必有苗脈。而以今時樣。何望其覈明情實耶。當初喉院之請對。果涉輕先。而卿等設鞫之請。亦不可固拒。故雖命鞫問。然予之初意。則果欲只送繡衣廉探。待其端緖而或命該道究覈。或使京廳盤問矣。旣設鞫廳。而揆明之衡。終不輸款而致斃。東彬則只是參聞而已。不告而已。末後酌處。豈無意也。卿等試思之。不逞之徒。潛向而暗蓄者。不知有幾東彬也。在謫之類。睥睨而跳踉者。不知有幾趙嵎也。今若因一東彬一趙嵎之事。而看作懲討之大關。輒施誅戮之極典。則不幾近於隨矢而立的乎。臺閣者。懲討之所自出。而近以兩司事觀之。全沒誠意。多違格例。鎭日聯箚。大是做錯。箚中辭語。大欠誠實。甚於一臺臣之疏。以東彬比論於夏賊。此豈成說之事乎。予則謂夏賊逆節。實是載籍以來所未有者矣。今者臺言。乃欲比論於東彬。予誠不知其說。而以此以彼。皆由於國體之不立。民志之靡定欲也。賴天之靈。磨以時月。則或庶幾規模之粗成。義理之不泯也。惟是明義一部書。卽金石不刋之典。予之所以秉執。卿等所以藉手。只此而已。若有係關於此書義理者。則大阿尙在予手。此義則不可不使廷紳知之也。命善等曰主辱臣死。分義之所當然也。有賊必討。秉彝之所同得也。臣等與諸賊共戴一天。曾未效沬血飮泣之誠。徒自歸玩時揭日之科。致使凶徒不戢。亂逆接踵。一則臣等之罪也。二則臣等之罪也。今日聖敎。若是懇至。拜稽承聆。愧悚徒積。雖然。以群下不誠之罪。不擧誅討之典。則亦非所以淑人心而鎭世道也。更冀廓揮乾斷。亟從目下爭執之請。上曰。卿等姑且止之。今日引接。專爲監賑使別單回啓事也。賑使之復命。今幾月矣。而備局之覆奏。迄此遷就。誠可訝也。日昨判付。不得不措辭批下。今則卿等旣皆登筵。一一條奏。可也。上曰。曾經北關諸守今。姑留楹外。待下詢奏對。可也。李漢豐等。以次進伏訖。命善曰。因北道監賑使李在學別單覆奏。有登對時指一稟處之命。其一。長坡設鎭事也。臣於北路。曾或一再往來。而長坡形便。未嘗目覩而足躡。則利害便否。雖未敢質言。設邑設鎭之議。其來已久。今又監賑使之見如此。果使關防絶疎虞之慮。人民有耕鑿之樂。則先設一鎭。次第陞邑。稍倣茂山之措置。實合闢土厚生之義。而第聞虛項嶺。有不由六鎭。直出三甲之捷徑。故中間防塞。不許人來往云。今若設鎭於長坡。則虛項嶺防塞之路。其將續通。未知此路通塞。果無足關係否。此不可不更費深量。且以設置時糜費言之。茂山穀簿。今旣枵然。其他區劃。亦無着手。遽然經始。或不無財屈擧贏之歎。臣之愚意。勿論設鎭設邑。恐難輕議。博詢大臣諸臣而處之如何。上曰。左相之意。何如。左議政洪樂性曰。臣於北關一路。未嘗歷覽。則有難只憑聽聞。臆料仰對。至於設置時糜費之難。果如領相所奏。此亦有不可輕易謀始者。更遣解事人躬審形便。爛商當否後。處之。似好矣。上曰。前道臣之意。何如。李命植曰。臣於待罪北藩時。細聞茂山地勢。蓋兩邑交界處。卽虛項嶺也。自甲而往茂則必由虛項一路。然後方得散適茂山諸村里。自茂往甲者。亦必踰虛項。然後方抵甲之雲寵。蓋是咽喉要害之地也。虛項外有天坪。內有豐坡。皆是荒僻之所。厥或防禁往來之人。則不能無藏奸伏弊之慮。欲爲相察地勢。請設一鎭於虛項嶺上。而虛項之距長坡。爲七八十里。人居未入。雖欲募入。又慮厥土非水泡石積置處。而可合耕種之故。言於其時北閫具明謙。使之送人看審矣。臣遞歸。遂未果矣。虛項嶺如可合人居。則置鎭於此嶺。極爲便當。如不可居。則姑置之。長坡亦宜。而臣與監賑使。俱未目擊。不過聞人傳說而已。宜遣解事人。一番往視而決之。似好矣。徐有寧曰。長坡設鎭事。臣亦有關防地圖。略料其形便。蓋虛項嶺外長坡近處。乃爲沿江通行之地。而居民絶無。甚爲虛疎。設鎭之論。果有意見。而臣旣不得躬審目覩。則不敢以臆見仰對。且虛項嶺路通塞。關係甚重。必須別遣詣練邊務之人。亦使道帥臣詳審形便。狀聞稟處。似爲便當。鄭昌順曰。臣待罪北藩時。北巡止於鏡城。長坡形便。未能詳知。果如監賑使別單所奏。則設鎭固好。而監賑使亦未嘗躬履其地云。若欲設鎭。則亦當使解事人一番看審後。可定其設鎭便否矣。上曰。監賑使之意。何如。李在學曰。設鎭便宜。已悉於別單中。而臣之留茂山時。詳聞邑倅之言。廣採居民之議。長坡雖未足躡。形便無異目覩。論其關防。則茂甲間三百餘里廣闊之地。決不可廢棄。虛項嶺往來之路。亦不當防禁。設置鎭將。仍列把守。實合重關阨嚴邊禁之道。言其生理。則長坡距本邑三山倉。不過七十里。而土品甚厚。人居漸稠。今若設鎭。則民將不募而樂赴。此非臣之臆料也。前道臣則謂當設鎭於虛項嶺。而此嶺距長坡。又爲七八十里。捨長坡而設於嶺下。則地旣孤絶。民難奠居。宜先設鎭於長坡。待其民居之繁盛。限以虛項。漸次開拓。而又若以新設時糜費爲慮。則革罷不緊。鎭堡之在傍近者。合以移設。以作巨鎭。恐合事宜矣。上曰。曾經北兵使。各陳意見。可也。李柱國曰。長坡。己卯年臣待罪北兵使時。形便雖未詳聞。其時物議。則大抵長坡在於茂甲之間三百餘里之地。土品膏沃。沿邊人民願入者多。種種流入於茂山云。而其處間在虛項白頭之路。可謂要衝。三百餘緊要之地。至今等棄。極甚疎虞。若設鎭堡於其間。則足爲茂甲猗角之勢。設置鎭將。實爲重關防之道矣。李敬懋曰。虛項長坡之間。邑鎭設置之論。其來已久。而利害便否。未有的見。故尙今因循。博解事務之人。遍審形便。條陳當否。然後取舍。恐好矣。具明謙曰。臣庚子待罪北營時。臣與其時道臣。相議長坡事。而親裨與守令。使之摘奸。則自茂山至虛項。乃爲三百餘里。其間空虛。且與彼地連陸。則關防大爲疎虞。今若設鎭防守。與甲山相爲猗角。則事甚便宜。而待其民殷土。如茂山之陞邑。則事甚便好矣。上曰。有司堂上。亦陳之。可也。徐有隣曰。臣旣未諳北關形便。雖未敢臆對。而數百里土地。空棄可惜。且有茂山已例。先爲置鎭。次議建邑。恐合事宜矣。沈頤之曰。臣於北關。地利民情。未能詳知。雖不敢妄有措說。而諸臣所奏旣如此。且有茂山已例。先置鎭堡。徐議設邑。似無妨矣。上曰。要之設鎭。無損於公。有裨於民。則斷以行之固好。而鎭將之革彼設此。或別設一窠。不但諸議不一。設鎭基址。不可不一番看審後決定。看審之行。與其自京下送。莫若付之該道帥臣之爲便。況此帥臣。頗解事務云。待開春卽爲進。去看審形便。具意見論理狀聞。至於虛項嶺塞路當否。領相旣有所陳。此一款。亦宜看審後決處。一體分付該帥臣處。可也。命善曰。其一。長津堡設邑事也。此則與長坡有異。民聚土墾。設施有素。設邑雖難遽議。陞作僉使。擇人以遣。則逋逃之頑民。可以威制。西北之要路。可以坐鎭。建置時糜費。亦不至於長坡之浩大。從便區劃。豈無其道。依判付下敎。以長津堡爲僉使之窠。而擇人之方。邊地爲勝。依古群山例。用邊地履歷事。分付。而久勤邊將。不必一一責報。本窠自是巡營將校差送之窠。而移作久勤。亦且屬耳。雖無此窠。不足有損於久勤遷轉之時。置之。何如。上曰。兵判之意。何如。李在簡曰。北路形便。臣固未諳。而以此別單觀之。長津堡非仍置之地。設邑雖難輕議。陞爲僉使。恐合事宜。若其履歷邊地久勤窠相換當否。事係官制。有不敢臆對矣。上曰。曾經道臣帥臣。亦爲陳之。可也。李命植曰。長津土地膏沃。逋吏逃奴。年年投入。今則便爲三千餘戶之多。而距官絶遠。不法之事。非義之擧。殆同强呑弱肉。而不能呼訴。不能禁抑。若不設邑而治之。則其弊多端。茂山之初設僉使。蓋以募入之故。慮有早寒不宜穀。民不得奠居之患。以爲次第設置之計。而至於長津。雖以目下見在人戶。足堪置邑。但或以爲。此皆無法之民。一若設邑以治之。則必將渙散云。或以爲。旣居樂土。必不離去云。此事情皆宜詳探。且察其地形之可設。然後可議設邑矣。鄭昌順曰。長津之爲一逋藪。誠如賑使之言。而土俗獷悍。王化不及。所謂鎭將。人微地賤。至云土卒與鎭將。平交相揖。上下之分不明。檢束之道難責。雖不得遽設邑治。今若陞爲僉使履歷邊地之窠。稍重其任。另擇其人則好矣。李柱國曰。長津堡。未知其形便之如何。而曾聞北來人所傳之言。則其所聚之人。無非諸道逋吏逃奴。自來頑悍。所謂鎭將。不過軍校差送者。不以官長待之。而至於別害廟坡等邊將。則以遞付之故。知以官長云。以此推之。該鎭將之不得行號令。可知。人民所聚。至於三千餘戶。則設邑設鎭。無所不可。而設邑則卒難輕易遽議。陞爲履歷僉使窠。自京差送。事甚便好矣。李敬懋曰。長津堡果有民多難制之慮。則陞爲僉使。以經僉中差送。遞付京職。一如神光別害之爲。則其爲彈壓管束之方。似勝於久勤別將。而咸興地方。不可爲邊地階。又無他邑鎭屬付之軍。則亦不當爲兼營將矣。具明謙曰。長津堡未知其形便。則不敢以略干所聞。臆對矣。上曰。監賑使亦陳之。可也。李在學曰。長津設邑之議。非但地形在要衝之路。民戶爲三千之多而已。蓋以官府絶遠。民俗悍獷。成一逋逃之藪。實多憂慮之端。其檢束之道。莫如設邑。而事勢有所難便。則先作僉使窠。從後陞邑。亦未爲不可。然鎭將之任。只管鎭卒。而邑民則不管焉。此又如是。則殊非變通之意。宜以三千餘戶。盡屬本鎭。而僉使爲邊地履歷窠。仍兼營將。擇人以送。則治民之道。似可得宜矣。上曰。設邑猶屬次第事。仍舊設鎭。若其差送之方。不可不折衷衆議。指一決定。而訓將及曾經關西道帥南兵使俱未登筵。以今日擧條。更爲商量。自本司以草記稟處。可也。徐命善曰。其一。端川防營設置事也。一嶺內外。竝置防營之難。已悉於覆奏中。謹依判付下敎。稍改官方之道。宜卽講究。而如欲更陞堂上窠。則變通未久。銷刻有嫌。且擇人之方。不在於堂上堂下。此後則如非曾經守令。當通訓正之人。則勿以經僉初倅。循例差遣事。申飭銓曹。如何。上曰。兵判及曾經吏判。各陳所見。可也。李命植曰。以地利言之。吉州是散地。端川處在兩嶺之內。緩急可恃。比吉州有勝。而關隘之阻。據獨鎭與防禦。不必懸殊。但本府邑弊民心。實難爲治。雖陞爲堂上窠。堂上人亦未必曾爲邑倅有聲績者。若爲防禦。則其所擇擬。必加於堂上窠。臣之欲爲防禦者。亦以此也。徐有隣曰。旣有吉州。則一嶺之間。不必更置防營。而至於差遣之方。陞爲堂下窠。未滿數年。有難續續變改。若以訓正差送。則雖曰堂下。地望亦足殫壓矣。李在簡曰。吉州端川。旣是一嶺內外。今於端川。不必又設防營。而擇人之道。若以訓正爲準。則反有數遞之弊。未必有實效。惟在銓曹之另擇差遣矣。上曰。依爲之。命善曰其一。別親騎設置事也。此事前旣許施。至成節目。而旋卽拘掣不行。雖謂之已試蔑效。可也。如欲依古兵使安宗奎之言。就分額數中。隨闕代塡。則卽今親騎衛中。亦有出身者。不必更待朝廷變通。一兵使足以措處。如欲依前兵使徐有大之言。元額外別設千名。則保人何處得來。賞木何以推移。難便之端。不一而足。如欲依前監司趙㻐之言。勿拘額數。從自願許屬。則不但無如許軍制。自願者苟或踰千踰萬。其將設千額萬額乎。此亦是行不得之政。且兵貴精而不貴多。別設之議。臣未知其爲得置之何如。上曰。左相之意。何如。洪樂性曰。前後道帥臣之議各自不同。實無從便區處之道。且軍制亦不宜頻數變改。仍舊貫。何如。上曰。前北伯次第陳之。可也。李命植曰。北路文籍不備。親騎衛節目。廣加搜覓。終未得見。槪聞初設時。以四十五歲爲限。出身與曾經邊將者。若在四十五歲之內。則不拘塡充云。今當依此爲之。不必更設。以廣數額矣。徐有寧曰。出身閑遊。實爲可惜。量宜加設。事甚無妨矣。鄭昌順曰。我國兵制。北道親騎衛最爲精鍊。北方之强。耐寒耐飢。外方軍役。厭避爲弊。而獨此親騎衛則人皆願入。朔方健兒。爲國精兵。團束固宜。閑游可惜。加設額數。實爲便當。但其給保區處之道。講定規模。然後可以行之矣。上曰。曾經帥臣。亦陳之。可也。李柱國曰。北兵營親騎衛馬兵事。前有所仰達矣。馬兵則百般謀避。如就死地。故一有見窠。其所充定者。無非疲殘無依之類。軍裝鞍馬。無以辦備。責徵於一族。入屬馬兵者。見擯於鄰里。不欲與之婚嫁。親騎衛則視若華顯。有身手武藝者。不得屬則以爲羞恥。無不樂赴。人壯馬健。八路所無之精騎馬兵中。限二哨減額。則保人與元軍。合爲五六百名。親騎衛五百名。加設給保。馬兵二哨。變爲親騎五哨。減彼疲癃之軍。增此精健之卒。何拘於軍制變通而不爲乎。親騎衛四五百名。以出身爲左親騎衛。閑良爲右親騎衛。都試時。出身優等以邊將。閑良優等以直赴。恐未知如何也。李敬懋曰。關北兵馬。本自數少。今若減額。則有違兵家馬步兼濟之制。親騎衛願屬之類。果或有弓馬之才。不拘額數取才。許屬帥臣。攔後將校。恐不害爲愈多益辦之道矣。具明謙曰。臣待罪北營時。已有所狀聞。而馬兵有難支之勢。一或有闕。則人皆不願。有軍額難充之弊。親騎衛有取進之道。一或有窠。則衆皆勇赴。有戎藝益勵之習。然臣以爲。汰庸簡能。兵家之勝籌。若以馬兵。謂以正兵而拘礙不革。則將焉用彼兵哉。至於親騎衛。則人壯馬健。皆可爲精兵。則以此易彼。軍制何病。雖無馬兵。親騎衛置之行陣之間。一依馬兵例。則不過爲節目間事而已矣。命善曰。諸議旣多參差。軍制猝難變通。今姑置之。何如。上曰。依爲之。徐命善曰。其一。交濟穀捧留海倉事。前道臣及監賑使之議。始稍携貳。卒乃歸一。今則以半留海倉。半留平倉爲定。而臣之愚見。前已悉陳於草記中。曾經道臣帥臣守令。今皆登筵。下詢處之。何如。上曰。曾經道帥臣。各陳意見。可也。鄭昌順曰。交濟事目。本儲海倉。若置平倉。則穀簿易紊。轉運亦難。臣於日昨。已以當依事目捧留海倉之意仰達。今無容更議矣。徐有寧曰。旣爲交濟儲穀。則海倉捧留。事固當然。而第其中或有山峽遠社。百里數百里納糴之民。雪嶺氷險。催督輸納。實爲難便。平海兩倉。從其附近。分排捧留。恐似得宜矣。李敬懋曰。交濟穀名。自有意義。捧留海倉。恐合經道矣。具明謙曰。交濟穀旣有交濟之名。則移置海倉。似涉便好。與前禁將所陳。無異同矣。上曰。曾經北關守令。各陳之。可也。前會寧府使李漢豐曰。交濟穀之設置本意。極其嚴重。留置海倉。固所當然。而至若穀數甚多之邑。則全數留置。斂散於一倉者。實有貽弊海民之慮。如此之處。量其穀簿。定數分置於平與海倉。則事甚便宜。故敢此仰達夫。前鍾城府使姜五成曰。臣待罪鍾城也。略知交濟穀之事實矣。峙諸海倉。法意至重。如値不時之需。取其漕轉之便。臣意則恒留海倉。其耗剩。俾使附近民次次轉移。在闔境爲平糶糴之效。於元穀有封不動之實。恐合事宜矣。前吉州牧使卞至健曰。吉州有四處海倉。交濟穀隨時糶糴。以爲待歉歲移去之地。則似無遠地受納之弊。而有窮民救濟之效矣。前慶源府使李燁曰。設置海倉。專爲儲峙交濟穀之本意。而海邊則民戶甚少。許多還穀。分給無路。欲分給附近面里。則中有太嶺。便限南北。糶糴之際。大爲民弊。小臣賤見。半置海倉。半置各倉。似好矣。前富寧府使李鉉重曰。旣是交濟穀則捧置海倉。便好矣。前明川府使趙光鉉曰。明川有海倉四處。交濟穀則捧置海倉。便好矣。前鏡城判官申禹相曰。交濟穀設置之意。本爲南北轉移之地。儲置允合事宜。而以鏡城一邑言之。則幅員廣大。依山地面。或有距海數百里之間。還民往來。極涉有弊。且於氷程雪路則恐有嶺塞之患。小臣賤見。則分置於平海兩倉。似爲便好矣。前茂山府使李尙訥曰。茂山府。本無交濟穀。只有浦項穀名色矣。上旣問曾經道伯及守令。大體別無參差之見。名以交濟。則不可不留置海倉。至於民情事勢之不得不分置處。依前伯言。半留平倉。半留海倉。實合兩便之政。況北關置倉。係是新創。各項事例。成出節目。與此擧條。下送該道。以爲自今遵行之地。節目間難便之端。使之從後報來後稟處。可也。李尙訥曰。茂山設邑。在於甲子年。而地是山峽。無沿海之利。故割分富寧海面一里。設置海倉開市。時所供海物。官給本價責應。而嚮時則九十餘戶。同力供給矣。今則革爲四十餘戶。蓋緣還穀分受夥然。而淸供價亦不優給。海氓有難支保之故也。臣意則稍減分糴之數。略添淸供之價。以爲保海民之地。事甚便矣。上曰。出擧條。令廟堂申飭。可也。禮曹判書鄭昌順。受勅後翌日陳賀時。當有告廟頒赦之擧。而自前只告宗廟。而社稷則溯考前例。初無告由之事。今亦依前擧行。親臨與權停。有從當下敎之命。而尙未承下敎矣。上曰。以權停擧行。告廟亦依前例爲之。而景慕宮一體擧行。可也。仍命退。諸臣以次退出。